**Artikkelin otsikko – alaotsikko**

**Otsikko 1: huomioi, että käytössä on vain yksi otsikkotaso (1), ei alaotsikoita (1.1)**

Kaikissa teksteissä noudatetaan samaa teknistä muotoilua: 1,5 riviväli, 12 kirjasinkoko Times New Roman, myös otsikoissa. Tavutusta, reunojen tasaamista ja sisennyksiä ei käytetä. Teksti saa sisältää vain yhden väliotsikkotason.

Kappaleet ja väliotsikot erotetaan toisistaan yhdellä tyhjällä rivillä (enter), ei sisennyksiä. Ota pois Wordin ”lisää välilyönti kappaleen jälkeen” -toiminto (remove space after paragraph) tai poista välistys (esim. Wordissä ”Muotoile” > ”Kappale” > ”Välistys”: Ennen: 0 pt; Jälkeen: 0 pt).

Tekstissä ei käytetä Wordin oletusmuotoiluja eikä tekstiä muotoilla lukuun ottamatta kursivointia: Kursivointia käytetään lehtien ja teosten nimissä (*Helsingin Sanomat, Tuntematon sotilas*) sekä keskeisissä käsitteissä. Vieraskielisiä termejä ei kursivoida. Teosten nimiä ei taivuteta, vaan niiden perässä olevaa sanaa: vertaa *Tuntematon sotilas* -teoksessa – *Tuntemattomassa sotilaassa.*

Kappaleen sisällä olevat lyhyet lainaukset merkitään lainausmerkkeihin ilman kursivointia. Pitkät, yli kolmen rivin mittaiset lainaukset erotetaan leipätekstistä tyhjällä rivillä ja kursivoinnilla.

*Yli kolmen rivin mittaiset sitaatit merkitään tekstiin kursivoituna, ei sisennystä. Muista merkitä sitaatin loppuun myös viite.*

**Otsikko 2**

Tekstissä käytetään tekstin sisäistä viittaustapaa APA 7th -ohjeiden mukaisesti. Lähdeviitteet merkitään tekstin sisälle sulkeisiin, esimerkiksi: (Peltonen, 1996). Lähdeviitteissä ilmoitetaan kirjoittajan sukunimi ja teoksen painovuosi (erotettuna pilkulla). Jos viitteessä on kaksi kirjoittajaa, käytetään muotoa: (McCulloch & Richardson, 2000), jos enemmän kuin kaksi, viitteen muotona on: (Syrjäläinen ym., 2006).

Jos viittaat laajasti koko teokseen tai tutkimukseen, sivunumeroa ei merkitä. APA-ohjeet suosittelevat kuitenkin lisäämään sivunumeron, jotta se auttaa lukijaa paikantamaan relevantin kohdan lähteestä. Merkitse mahdolliset sivunumerot s.-lyhenteellä ja erota se vuosiluvusta pilkulla. Jos lähteeseen ei ole merkitty sivunumeroita, viittaa kappaleeseen. Esimerkiksi: (Timonen, 2001, s. 130–132.) ja (Swarrr ym., 2011, kappale 4.).

Jos viittaat vanhan teoksen uuteen painokseen, alkuperäinen julkaisuvuosi on hakasulkeissa: (Leino, 2004 [1903]). Useampaan teokseen viitattaessa teokset erotetaan toisistaan puolipisteellä (Peltonen, 1996, s. 31–36; McCulloch & Richardson, 2000, s. 120–129).

*Kasvatus & Ajassa* käytetään alaviitteitä vain silloin, kun viite antaa olennaista lisätietoa tai se on erityisen tarpeellista kokonaisuuden kannalta. Jokaista alaviitettä on syytä harkita tarkkaan tapauskohtaisesti. Alaviitteitä voi käyttää arkistolähteisiin viitatessa silloin, kun arkistoviite on pitkä eikä sovellu tekstin sisäiseksi viitteeksi, tai se sisältää internet-osoitteen. Alaviitteitä voi käyttää lisätietoja tai kommentteja varten vain tarkan harkinnan mukaan. Tekstin toimittajilla on oikeus muuttaa ja muokata alaviitteitä teknisesti julkaisun linjauksen mukaisesti. Alaviitteet merkitään tekstiin tekstinkäsittelyn automaattisella viite-toiminnolla numeroin [1, 2, ...].

**Otsikko 3**

Tekstiin tulevat kuvat ja kuviot toimitetaan kuvamuodossa erillisenä tiedostona (.jpg) samalla kun toimitetaan itse teksti. Kirjoittajan on itse hoidettava kuviin liittyvät tekijänoikeus- tai julkaisumaksut. Nimeä tiedostot esim. Kuva 1.jpg.

Kuvien ja kuvioiden paikka ilmaistaan hakasulkeissa ja alle selitys-/kuvateksti numeroituna:

[Kuva 1.jpg tähän]

Kuva 1. Kuvassa Alli Nissisen valmistavan koulun oppilaita. Kuva: Matti Kuvaaja 1954.

Wordilla tehdyt taulukot sijoitetaan sellaisenaan käsikirjoitukseen oikealle kohdalleen. Taulukoissa käytetään muotoilua kirjaisinkoko 10 Times New Roman.

**Otsikko 4**

Käytetyimpiä lyhenteitä ovat ks. (ei kts.), esim., mm., vrt., ym. (ei et al.), jne., tms. Lyhenteitä voidaan käyttää vain sulkeiden sisällä tai alaviitteissä. Tekstissä lyhenteet kuten esim. ja mm. kirjoitetaan kokonaisin sanoin.

Huomioi, että lyhenteet ks. ja vrt. määrittävät viittauksen luonnetta (ks. = katso, tarkemmin; vrt. = kuitenkin, ainakin osin, poikkeava tieto).

Lyhenteitä mt., emt. tai mts. ei käytetä, vaan lähde toistetaan joka viitteessä.

**Otsikko 5**

Yhdysmerkin (-) ja ajatusviivan (–) käyttö erotetaan toisistaan. Ajatusviivaa (–) käytetään paitsi lauseen sisällä ajatusviivana, niin myös rajakohtia osoittamassa kuten vuosilukujen, numeroiden, sivunumeroiden ja myös sanojen välissä. (Esim. 1960–1970, taivas–maa-jako, Börner 1912, 2–8.)

Lainaus- ja puolilainausmerkit (heittomerkit) kirjoitetaan suomalaisittain: ”xx”, ’x’. Heittomerkkiä ei pidä sekoittaa puolilainausmerkkiin.

**Aineistot/Käytetty aineisto**

Käytetyt lähteet ryhmitellään pääotsikon ”Aineistot/Käytetty aineisto” **ja** ”Kirjallisuus” -otsikoiden alle. Kasto tarkemmat ohjeet *Kasvatus & Ajan* nettisivuilta ladattavasta APA 7th -ohjeesta.

Aineistot-ryhmään luetaan artikkelissa analysoidut alkuperäiset aineistot, kuten painamattomat ja painetut arkistolähteet (arkiston nimen mukaan), sanomalehdet, haastattelut, kyselyt, oppimispäiväkirjat ja muut mahdolliset empiiriset aineistotyypit.

Aineistot merkitään muodossa: Aineiston nimi, kokoamisvuosi. Aineiston kerääjä ja säilytyspaikka/kenellä aineisto on hallussa. Alla esimerkkejä:

Haastattelut. LEIKKI – Lasten esikouluopetuksen kehittämis -hanke, Jyväskylän yliopisto, 2019. Haastattelija: Jenna Pajunen (jos laajempi projekti voi jättää haastattelijoiden nimet pois). Ääni- ja videotiedostot sekä haastattelulitteraatiot kirjoittajien hallussa.

SKS KRA Oi Nuoruus! Elämäkerrallinen kirjoituskilpailu, 2010. Suomalaisen Kirjallisuuden Seuran arkisto, perinteen ja nykykulttuurin kokoelma.

Kirjoitetut muistelutekstit yhdeksältä pseudonymisoidulta kirjoittajalta: Liisa, Marja, Mirja, Raija, Riitta, Senni, Taina, Esko ja Pekka. Koottu vuosina 2016–2017 kahden temaattisesti ohjatun keskusteluryhmän kokoontumisen yhteydessä. Aineisto tutkimusryhmän hallussa.

**Kirjallisuus**

Lähdeluettelon muotoilussa käytetään APA 7th -viittaustapaa. Viitteet erotetaan toisistaan ylimääräisellä rivinvaihdolla (enter), ei sisennyksiä. Lisää viitteisiin mahdollisuuksien mukaan DOI-tunnukset muodossa <https://doi-org/> …

Ahonen, S. (2003). Tasa-arvon pyrkimys 1960-luvun koulutuspolitiikassa. Teoksessa M. Vuorio-Lehti & M. Nieminen (toim.), *Kasvatushistoria nyt. Makro- ja mikrotutkimuksesta marginaalisuuden, sukupuolen ja tilan analyysiin* (s. 37–58). Suomen Kasvatustieteellinen Seura.

Jouhki, E. & Lalu, L. (2018). ”Hei me itse nyt tehdään!” Muistoja nuoruudesta teinikuntatoiminnassa ja nuortaistolaisessa liikkeessä. *Elore, 25*(2), 9–12. <https://doi.org/10.30666/elore.77117>

Lakomäki, S., Latvala, P. & Laurén, K. (toim.). (2011). *Tekstien rajoilla. Monitieteisiä näkökulmia kirjoitettuihin aineistoihin*. Suomalaisen Kirjallisuuden Seura.

Levesque, H. (2009). Narrating Stalinist Repression. Generation, Nationality and History in Making Family Memory. Teoksessa E. Kôresaar, E. Laukk & K. Kuutma (toim.), *The Burden of Remembering. Recollections and Representations of the 20th Century* (s. 179–196). Suomalaisen Kirjallisuuden Seura.

Leysen, S. (20.3.2019). Critics of the climate school strikes: Who’s the Child and Who’s the Adult? *Vocal Europe.* <https://www.vocaleurope.eu/critics-of-the-climate-school-strikes-whos-the-child-and-whos-the-adult/>

McCulloch, G. & Richardson, W. (2000). *Historical Research in Educational Settings*. Open University Press.

Richardson, W. (1999). Historians and educationists: the history of education as a field of study in post-war England. Part I: 1945–72.*History of Education,* *28*(1), 1–30.

Roiko-Jokela, H. (2008). Tutkimus kertoo liikuntakulttuurin muutoksista. *Hiidenkivi, 15*(4), 17–19.

Sykäri, V. (2014). Sitä kylvät, mitä niität. Suomenkielinen improvisoitu rap ja komposition strategiat. *Elor*e, *21*(2), 1–39. <http://www.elore.fi/arkisto/2_14/sykari.pdf>

Tiimonen, S. (2001). *Valoa kansalle. Luterilainen kirkko ja kansanopetuksen kehittämispyrkimykset autonomisessa Suomessa 1809–1848*. Suomen kirkkohistoriallinen seura.

**Kirjoittajatiedot**

Tekstin lopulliseen versioon liitetään kirjoittajatiedot. Kirjoittajatiedot tulevat kaikissa tekstityypeissä tekstin loppuun ja ne merkitään lyhyessä muodossa.

FT, KT Arja Virta työskentelee Turun yliopiston opettajankoulutuslaitoksessa historian ja yhteiskuntaopin didaktiikan professorina.

FM Lauri Viinikkala on väitöskirjatutkija Turun yliopistossa Suomen historian oppiaineessa.

**Käsikirjoituksen anonymisointi**

Ennen kuin lähetät käsikirjoituksen vertaisarvioitavaksi, muistathan anonymisoida sen. Kirjoittajat vastaavat käsikirjoitusten anonymisoinnista (teksti, viittaukset, lähdeluettelo). Journal.fi -järjestelmään lähetetään vain täysin anonymisoitu artikkelin käsikirjoitusversio. Kirjoittajatiedot lisätään tekstiin vasta vertaisarvioinnin jälkeen. Kirjoittajan tulee varmistaa, että Word-tiedostossa ei mainita kirjoittajan/kirjoittajien nimeä ja tekijätiedot on poistettu myös Wordin metatiedoista. Omiin teoksiinsa saa viitata, kunhan viittaustavasta ei käy ilmi yhteys kirjoittajaan.

Ohjeet Word-tiedoston anonymisointiin:

* Tallenna tiedosto ja valitse "Tiedosto/File"-välilehti ja sieltä "Tiedot/Info".
* Valitse "Tarkista ongelmien varalta" ja valitse sitten "Tarkasta asiakirja/Inspect document".
* Valitse "Asiakirjan tarkastaminen" ‑valintaikkunassa ne valintaruudut, jotka asiakirjasta on tarkoitus tarkastaa. Kannattaa jättää rasti kaikkiin kohtiin, mutta tärkein on kohta "asiakirjan ominaisuudet ja henkilökohtaiset tiedot/Document properties and personal information".
* Valitse "Tarkasta/Inspect" ja käy tarkastuksen tulokset läpi.
* Poista haluamasi piilotettu sisältö valitsemalla sisältötyyppien vierestä napista "Poista kaikki/Remove all". Erityisen tärkeää on poistaa asiakirjan ominaisuudet ja henkilökohtaiset tiedot.
* Valitse ”Tarkasta uudelleen/ Reinspect” ja klikkaa "Tarkasta/Inspect". Jos ”Asiakirjaan liittyvät käyttäjät/ Related people” kohtaan jää vielä kirjoittajatietoja, klikkaa nimeä oikealla hiirellä ja valitse ”Poista/Remove”.